
Egy kisváros oktatási, kulturális története, jelen helyzete, a foglalkoztatás és helyi identitás tükrében Ha újra indulna a gyár…

              Egy kisváros oktatási, kulturális története, jelen helyzete a foglalkoztatás és helyi identitás jegyében
                                                                    Ha újraindulna a gyár…

Dolgozatomban egy olyan gyár történetét, és múltját mutatom be, melyre méltán lehet büszke egy nagykőrösi ember.
A Konzervgyár történetét az 1896-os és 2002-es év közötti időszak öleli fel, amikor még virágzott városunkban a munkaerőpiac, jól működött az export.
A nagykőrösiek számára a Konzervgyár jelentette a megélhetést, a szórakozást, a barátokat, és bátran ki lehet jelenteni, hogy a családot is. A május elsejei felvonulások, kirándulások, sportrendezvények, kulturális programok, vetélkedők, mind növelték a dolgozók komfortérzetét.
Valamikor nagy élet pezsgett itt, a munkások hosszú, hullámzó kerékpáros sorát lehetett látni műszakváltás előtt és után. Lelkes diákok dolgoztak a nyári munkán, és nyersanyaggal teli teherautók sorjáztak a gyárkapu előtt. Megrakott vagonok indultak hosszú útjukra a gazdag nyár megóvott és elrakott finom termékeivel, bizonyítva a gyár hírnevét.
Felidézem a múltat és elképzelem milyen lenne a város, és a lakosok élete, ha újra működne a Gyár.
Egy kérdőíves kutatás segítségével felmérem, vajon a mai fiatalok, tudják-e, mekkora jelentőséggel bírt a Konzervgyár?
Hogyan lehet a munkát, a kultúrát, a szórakozást, és a sportot mind egy helyen megtalálni?
Hogyan lehetne újra felvirágoztatni a várost, nyitni újabb lehetőségek felé, munkahelyeket teremteni vagy akár turisztikai oldala felöl megközelíteni a gyárat?
Célom, hogy a nagykőrösi fiatalokkal megismertessem azt a dicső múltra visszatekintő Konzervgyárat, amelynek falai között biztos munka, megélhetés, egy megtartó közösség és egy sajátos életforma várta a munkásokat. Ezzel szeretném biztatni és ösztönözni a jövő nemzedékét: nem szabad hagyni, hogy egy ilyen értéket elfelejtsünk! A mai világban munkahelyeket kell teremteni, nem pedig hagyni őket elpusztulni!



